KOMMISSIONENS MEDDELELSE TIL RÅDET - Vedrørende Kommissionens deltagelse i og finansiering af Det Internationale Antidopingagentur

1. indledning

Det Europæiske Råd understregede i konklusionerne fra sit møde i Wien 11.-12. december 1998 "sin bekymring over omfanget og de alvorlige følger af doping inden for sporten, som undergraver sportsmoralen og er til fare for folkesundheden". Det Europæiske Råds reaktion var foranlediget af de dopingskandaler, som i 1998 påvirkede den offentlige mening, især i forbindelse med Tour de France.

Det Europæiske Råd understregede, at der er brug for en mobilisering i Den Europæiske Union, og opfordrede medlemsstaterne til sammen med Kommissionen og internationale sportssammenslutninger "at undersøge, hvordan man kan intensivere bekæmpelsen af denne fare".

En af de første reaktioner på denne opfordring var medlemsstaternes og Europa-Kommissionens aktive deltagelse i verdenskonferencen mod doping, som blev afholdt af Den Internationale Olympiske Komité (IOC) i februar 1999 i Lausanne. Det mest konkrete resultat af denne konference er oprettelsen af Det Internationale Antidopingagentur (WADA), hvori også medlemsstaterne og Europa-Kommissionen spillede en meget aktiv rolle.

For at sikre denne nye organisations gennemskuelighed og uafhængighed, blev det på mødet i Lausanne besluttet, at WADA skal drives som et partnerskab mellem den olympiske bevægelse og de offentlige myndigheder, især for så vidt angår agenturets ledelse og finansiering. Medlemsstaterne og Kommissionen har forhandlet en overgangsperiode på to år med udløb den 1. januar 2002, i hvilken de offentlige myndigheder ikke var forpligtede til at deltage i agenturets finansiering. I denne periode finansieredes agenturet udelukkende af IOC. Medlemsstaterne og Kommissionen fik desuden opfyldt deres ønske om, at vedtagelsen af den nye organisations årlige budget skulle ske med enstemmighed blandt bestyrelsesmedlemmerne. På baggrund af disse to betingelser fremlagde IOC vedtægterne for Det Internationale Antidopingagentur den 10. november 1999.

Idet det vurderede, at der var grund til at træffe de fornødne foranstaltninger med hensyn til medlemsstaternes og Det Europæiske Fællesskabs rolle i WADA, vedtog Rådet den 4. december 2000 en række konklusioner [1] om bekæmpelse af doping. I disse konklusioner hedder det, at Rådet:

[1] EFT C 356 af 12.12.2000, s. 1.

- er nået til enighed om, at Det Europæiske Fællesskab og dets medlemsstater i Det Internationale Antidopingagentur skal repræsenteres af den fungerende formand for Rådet og et medlem af Kommissionen

- har noteret sig, at afgørelser om fællesskabsudgifter til WADA's aktiviteter skal træffes i overensstemmelse med den interinstitutionelle aftale om budgetdisciplin [2]; enhver større fællesskabsudgift kræver således, at der på forslag af Kommissionen vedtages en foranstaltning på et passende retsgrundlag.

[2] EFT C 172 af 18.06.1999, s. 1.

Formålet med denne meddelelse er at informere Rådet om, hvordan Kommissionen har gennemført disse konklusioner, især for så vidt angår repræsentation og finansiering, samt at gøre opmærksom på fremtidsperspektiver vedrørende forholdet mellem Fællesskabet og agenturet.

2. Kommissionens foranstaltninger

Efter vedtagelsen af disse konklusioner har Kommissionen iværksat to supplerende foranstaltninger:

- for det første har den udnævnt Viviane Reding som det kommissionsmedlem, der skal repræsentere Kommissionen i WADA's bestyrelse.

- for det andet har Kommissionen indledt arbejdet med at udforme et forslag til Europa-Parlamentets og Rådets afgørelse vedrørende finansiering af agenturets driftsbudget.

3. finansieringsbetingelser

Som angivet i afsnit 1 indebar de første vedtægter for WADA, at budgettet skulle vedtages ved enstemmighed i bestyrelsen. På bestyrelsens første møde den 13. januar 2000 blev det imidlertid besluttet at ændre vedtægterne for WADA, hvorved bestemmelsen om enstemmig vedtagelse af budgettet blev erstattet af en bestemmelse om vedtagelse med to tredjedels flertal. Kommissionen kunne som Fællesskabets repræsentant ikke modsætte sig denne vedtægtsændring, eftersom den udelukkende havde observatørstatus i Antidopingagenturet.

Set i lyset af denne ændring og for at sikre budgetmyndighedens fortrinsret har Kommissionen over for agenturet formuleret to ufravigelige betingelser for, at der kan udarbejdes et forslag om fællesskabsfinansiering af WADA. Det drejer sig om:

- tilstrækkeligt præcise budgetoverslag for de kommende fem år

- ændring af agenturets vedtægter med henblik på at undgå, at Kommissionen mod sin vilje pålægges bindende budgetafgørelser.

4. Forhandlinger med Antidopingagenturet

Kommissionen har flere gange gjort de ansvarlige i WADA opmærksomme på disse to betingelser, som er nødvendige for at respektere budgetmyndighedens fortrinsret. Da agenturets bestyrelse trådte sammen den 21. august 2001, gjorde Viviane Reding agenturets formand Richard Pound opmærksom på, at der nødvendigvis måtte tages højde for disse krav, idet de er en forudsætning for, at Kommissionen kan fremsætte forslag om fællesskabsfinansiering af WADA.

Dette emne blev drøftet under bestyrelsens møde i Lausanne den 3. december 2001. Som agenturets formand [3] har konstateret, har det vist sig, at Fællesskabets og agenturets budgetbestemmelser er uforenelige.

[3] Formanden for agenturet, Richard Pound, skrev den 11. december 2001 et brev til Viviane Reding, hvori han konkluderer, at fællesskabsmodellen på trods af stor velvilje tilsyneladende ikke passer til Antidopingagenturet.

Det kan således nævnes, at

- agenturet ikke har ønsket at ændre sine vedtægter på en sådan måde, at budgetafgørelser vedtages ved enstemmighed (således risikerer Fællesskabet mod sin vilje at blive pålagt bindende budgetafgørelser uden budgetmyndighedens forudgående accept)

- agenturets formandskab kunne ikke gå længere end et mundtligt løfte om et budgetloft, som ikke må overskrides i de kommende fem år. Imidlertid kan bestyrelsen hvert år ændre et sådant loft ved to tredjedels flertal.

5. Konklusion

På disse betingelser har Kommissionens repræsentant ikke mulighed for at sikre Fællesskabets budgetkrav over for WADA. Dette har ført til, at Viviane Reding afholdt sig fra at stemme ved afstemningen om agenturets budget for 2002 og meddelte, at det ikke var muligt for hende at fremsætte forslag til afgørelse om agenturets finansiering, hvilket hun også informerede Kommissionen om den 5. december 2001. [4]

[4] (PV (2001)1547) af 5. december 2001, (SEC (2001) 1976).

For så vidt angår repræsentationen, skal det nævnes, at betaling af budgetbidraget ifølge artikel 6 i agenturets vedtægter er en betingelse for deltagelse i WADA's bestyrelse. Efter at Kommissionen som Fællesskabets repræsentant har konstateret, at en sådan finansiering ikke er mulig, har den besluttet:

- at annullere udnævnelsen af Viviane Reding som Kommissionens repræsentant i agenturets bestyrelse og

- at underrette Rådet om de iværksatte foranstaltninger og vedtagne beslutninger.